|  |  |
| --- | --- |
|  | **PASAULES ANTIDOPINGA AĢENTŪRA****Godīga spēle** |



## Izglītības starptautiskais standarts

Pasaules antidopinga *kodeksa Izglītības starptautiskais standarts* ir Pasaules antidopinga programmā izstrādāts obligāts *starptautiskais standarts*. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Izglītības starptautisko standartu* *WADA* Izpildkomiteja pirmo reizi pieņēma un apstiprināja piektajā Pasaules konferencē par dopingu sportā Katovicē 2019. gada 7. novembrī, un tas stājas spēkā 2021. gada 1. janvārī.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

# SATURS

[PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS 4](#_Toc60752214)

[1.0. Ievads un darbības joma 4](#_Toc60752215)

[2.0. *Kodeksa* noteikumi 4](#_Toc60752216)

[3.0. Definīcijas un interpretācija 5](#_Toc60752217)

[3.1. Turpmāk norādīti 2021. gada Kodeksā definētie termini, kuri tiek izmantoti Izglītības starptautiskajā standartā 5](#_Toc60752218)

[3.2. Kodeksa ievērošanas starptautiskajā standartā definētie termini 8](#_Toc60752219)

[3.3. Izglītības starptautiskajā standartā īpašā nozīmē definētie termini 8](#_Toc60752220)

[3.4. Interpretācija 9](#_Toc60752221)

[OTRĀ DAĻA. *IZGLĪTĪBAS* STANDARTI 10](#_Toc60752222)

[4.0. *Izglītības* programmas plānošana 10](#_Toc60752224)

[4.1. Izglītības plāna izstrādāšana 10](#_Toc60752225)

[4.2. Pašreizējās situācijas novērtēšana 10](#_Toc60752226)

[4.3. Izglītojamo grupu saraksta izveidošana 11](#_Toc60752227)

[4.4. Mērķi un aktivitātes 12](#_Toc60752228)

[4.5. Pārraudzība 12](#_Toc60752229)

[5.0. *Izglītības* programmu īstenošana 12](#_Toc60752230)

[6.0. *Izglītības* programmu izvērtēšana 13](#_Toc60752231)

[TREŠĀ DAĻA. *PARAKSTĪTĀJU* FUNKCIJAS UN PIENĀKUMI, SADARBĪBA UN PĀRSKATATBILDĪBA 14](#_Toc60752232)

[7.0. *Parakstītāju* funkcijas un pienākumi 14](#_Toc60752233)

[7.1. Pārskats 14](#_Toc60752234)

[7.2. Valsts antidopinga organizācijas 14](#_Toc60752235)

[7.3. Starptautiskās federācijas 15](#_Toc60752236)

[7.4. Lielu sporta pasākumu rīkotājorganizācijas 15](#_Toc60752237)

[7.5. Valstu olimpiskās komitejas/valstu paraolimpiskās komitejas 15](#_Toc60752238)

[7.6. Reģionālas antidopinga organizācijas 16](#_Toc60752239)

[7.7. Pasaules Antidopinga aģentūra (WADA) 16](#_Toc60752240)

[8.0. Sadarbība ar citiem *parakstītājiem* un to atzīšana 16](#_Toc60752241)

[9.0. Pārskatatbildība 17](#_Toc60752242)

# PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS

# 1.0. Ievads un darbības joma

*Izglītības starptautiskais standarts* ir Pasaules antidopinga programmā izstrādāts obligāts *starptautiskais standarts*.

*Izglītības starptautiskā standarta* galvenais norādījumu nolūks ir atbalstīt *Kodeksā* noteikto sporta garu un palīdzēt nodrošināt tīru sporta vidi. Tiek atzīts, ka lielākā daļa *sportistu* vēlas sacensties tīri, bez nolūka *lietot aizliegtās vielas* vai *metodes* un viņiem ir tiesības uz vienlīdzīgiem noteikumiem.

*Izglītība* kā viena no profilakses stratēģijām, kas uzsvērta *Kodeksā*, cenšas veicināt uzvedību saskaņā ar tīra sporta vērtībām un palīdz *sportistiem* un citām *personām* izvairīties no dopinga. Galvenais *Izglītības starptautiskā standarta* pamatprincips ir tāds, ka *sportista* pirmajai pieredzei ar antidopingu jābūt ar *izglītības* starpniecību, nevis *dopinga kontrolē*.

*Izglītības starptautiskajam standartam* ir trīs (3) galvenie mērķi, atbalstot šo nolūku.

Pirmais mērķis ir izveidot obligātus standartus, kurus atbalsta *parakstītāji*, plānojot, īstenojot, pārraugot un vērtējot efektīvas *izglītības* programmas, kā tas ir noteikts *Kodeksa* 18. pantā. *Kodekss*, *Izglītības starptautiskais standarts* un *Izglītības* vadlīnijas tiks saskaņotas tādā veidā, lai *Kodekss* noteiktu *izglītības* ietvaru, *Izglītības starptautiskais standarts* noteiktu principus un obligātos standartus, kurus ietver *izglītības* programmas, savukārt *Izglītības* vadlīnijas palīdzēs *parakstītājiem* izstrādāt un uzlabot *izglītības* programmu.

Otrs *Izglītības starptautiskā standarta* mērķis ir nodrošināt:

a) *izglītības* jomas terminoloģijas definīcijas;

b) skaidrību par visu *parakstītāju*, kuri ir atbildīgi par *izglītības* programmu plānošanu, īstenošanu, pārraudzību un novērtēšanu, funkcijām un pienākumiem.

Trešais *Izglītības starptautiskā standarta* mērķis ir palīdzēt *parakstītājiem* palielināt viņu resursu lietošanu:

a) pieprasot *parakstītājiem* izveidot *izglītojamo* grupu sarakstu, kas ietver vismaz *pārbaudāmo sportistu reģistru* un *sportistus*, kas atgriežas pēc soda izciešanas;

b) veicinot *parakstītājus* sadarboties ar citiem un saskaņot savas *izglītības* aktivitātes, lai nepieļautu dubultošanu;

c) veicinot *parakstītājus* apsvērt ieguvumus, kas rodas, izglītojot plašu iedzīvotāju skaitu ar tādu *izglītības* programmu starpniecību, kuras balstītas uz vērtībām, lai ieaudzinātu sporta garu un veidotu tīru sporta vidi;

d) veicinot *parakstītājus* iesaistīt un gūt labumu no citiem gan resursu, gan speciālo zināšanu ziņā, tostarp no valdībām, pētniekiem un izglītības iestādēm.

# 2.0. *Kodeksa* noteikumi

Norādītie 2021. gada *Kodeksa* panti tieši attiecas uz *Izglītības starptautisko standartu*,

ar tiem var iepazīties, skatot pašā *Kodeksā*:

* + - Ievadu;
		- *Kodeksa* 18. pantu “*Izglītība*”;
		- *Kodeksa* 20. pantu “*Parakstītāju* un *WADA* papildu funkcijas un pienākumi”;
		- *Kodeksa* 21. pantu “*Sportistu* un citu *personu* papildu funkcijas un pienākumi”.

# 3.0. Definīcijas un interpretācija

## 3.1. Turpmāk norādīti 2021. gada *Kodeksā* definētie termini, kuri tiek izmantoti *Izglītības starptautiskajā standartā*

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

**Antidopinga organizācija –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Dopinga kontrole –*** visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, bet ne tikai, *pārbaužu veikšana*, izmeklēšana, informācijas sniegšana par atrašanās vietu, *TLA*, *paraugu* vākšana un apstrāde, laboratoriskā analīze, *rezultātu pārvaldība*, kā arī izmeklēšana vai tiesvedība saistībā ar 10. panta 14. punkta pārkāpumiem (statuss *diskvalifikācijas* vai *pagaidu aizlieguma* laikā).

***Izglītība* –** mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.

***Kodekss* –** Pasaules Antidopinga *kodekss*.

***Lielu sporta pasākumu rīkotājorganizācijas* –** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas darbojas kā kontinentālu, reģionālu vai citu *starptautisku sporta pasākumu* pārvaldības struktūras.

***Nepilngadīga persona –*** fiziska *persona*, kas nav sasniegusi astoņpadsmit gadu vecumu.

***Parakstītāji –*** struktūras, kas pieņēmušas *Kodeksu* un piekritušas īstenot *Kodeksu* saskaņā ar 23. pantu.

***Pārbaudāmo sportistu reģistrs –*** augstākās prioritātes *sportistu* saraksts, ko starptautiskā līmenī atsevišķi izveidojušas starptautiskās federācijas, bet valstu līmenī – *valstu antidopinga organizācijas*; saskaņā ar attiecīgās starptautiskās federācijas vai *valsts antidopinga organizācijas* izstrādāto pārbaužu veikšanas plānu šiem sportistiem veic mērķtiecīgas *pārbaudes* gan *sacensību laikā*, gan *ārpus sacensībām*, un tādēļ viņiem ir jāsniedz ziņas par savu atrašanās vietu saskaņā ar 5. panta 5. punktu un *Pārbaužu* un izmeklējumu *starptautisko standartu*.

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi, kā arī *paraugu* transportēšanu uz laboratoriju.

***Persona –*** fiziska *persona*, organizācija vai cita struktūra.

***Reģionāla antidopinga organizācija –*** reģionāla struktūra, ko dalībvalstis norīkojušas koordinēt un pārvaldīt savu valsts antidopinga programmu deleģētās jomas, kuras var ietvert antidopinga noteikumu pieņemšanu un īstenošanu, *paraugu* vākšanu un vākšanas plānošanu, rezultātu pārvaldību, *TLA* pārbaudi, lietu izskatīšanu un *izglītības* programmu vadīšanu reģionālā līmenī.

***Sacensības –*** vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sporta pasākuma norises vieta –*** *sporta pasākuma* rīkotāja norādītā pasākuma norises vieta.

***Sporta pasākums* –** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).

***Sportista bioloģiskā pase –*** *Pārbaužu* un izmeklējumu *starptautiskajā standartā* un Laboratoriju *starptautiskajā standartā* noteikto datu apkopošanas un salīdzināšanas programma un metodes.

***Sportista atbalsta personāls* –** visi treneri, menedžeri, aģenti, komandas dalībnieki, amatpersonas, medicīnas personāls, medicīnas palīgpersonāls, vecāki vai jebkura cita *persona*, kas strādā ar *sportistu*, ārstē vai palīdz *sportistam*, kurš piedalās sporta *sacensībās* vai gatavojas tām.

***Sportists –*** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem *sportistiem*. Saistībā ar tādiem *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* var izvēlēties veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1. punktā, 2. panta 3. punktā vai 2. panta 5. punktā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2. panta 8. punkta un 2. panta 9. punkta prasības un informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.

*[Piezīme par definīciju “sportists”. Personas, kuras piedalās sporta pasākumos, var iedalīt kādā no šādām piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]*

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Starptautiska līmeņa sportists* –** *sportisti*, kas piedalās starptautiska līmeņa sacensībās, ko katra starptautiska federācija nosaka saskaņā ar *Starptautisko pārbaužu* un izmeklēšanas *standartu*.

*[Piezīme. Saskaņā ar Starptautisko pārbaužu un izmeklēšanas standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstīgi reitingam, dalībai noteiktos starptautiskos sporta pasākumos, licences tipam u. c. Tomēr tai šie kritēriji jāpublicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskajai federācijai jāpublicē šo starptautisko sporta pasākumu saraksts.]*

***Starptautisks sporta pasākums* –** tāds *sporta pasākums* vai *sacensības*, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, *lielu sporta pasākumu rīkotājorganizācija* vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.

***Stingra atbildība –*** princips, kas paredz, ka saskaņā ar 2. panta 1. un 2. punktu, lai *antidopinga organizācija* konstatētu antidopinga noteikumu pārkāpumu, tai nav jāpierāda *sportista* nodoms, *vaina*, nolaidība vai tas, ka *lietošana* bijusi apzināta.

***Terapeitiskās lietošanas atļauja (TLA)* –** *terapeitiskās lietošanas atļauja* ļauj *sportistam* ar medicīnisku stāvokli lietot *aizliegtu vielu* vai izmantot *aizliegtu metodi*, bet tikai tad, ja ir izpildīti 4. panta 4. punkta nosacījumi un *Terapeitiskās lietošanas atļaujas starptautiskais standarts*.

***Valsts antidopinga organizācija* –** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, pārvaldīt pārbaudes rezultātus un veikt *rezultātu pārvaldību* valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists –*** *sportisti*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar *Pārbaužu* un izmeklējumu *starptautisko* *standartu*.

***Valsts mēroga sporta pasākums –*** tāds *sporta pasākums* vai *sacensības*, kurās piedalās *starptautiska* vai *valsts līmeņa sportisti* un kuras nav *starptautisks sporta pasākums*.

***Valsts olimpiskā komiteja* –** Starptautiskās Olimpiskās komitejas atzīta organizācija. Termins “*valsts olimpiskā komiteja*” attiecas arī uz valsts sporta konfederāciju tajās valstīs, kurās valsts sporta konfederācija pilda *valsts olimpiskās komitejas* ierastos pienākumus antidopinga jomā.

***WADA* –** Pasaules Antidopinga aģentūra.

## 3.2. *Kodeksa* ievērošanas *starptautiskajā standartā* definētie termini

***Kodeksa* ievērošana –** atbilstība visām *Kodeksa* prasībām un/vai attiecīgajiem *parakstītājiem* piemērojamiem *starptautiskajiem standartiem*, kā arī īpašajām prasībām, kuras noteikusi *WADA* Izpildkomiteja saskaņā ar A.3. panta “r” apakšpunktu.”

## 3.3. *Izglītības starptautiskajā standartā* īpašā nozīmē definētie termini

**Antidopinga *izglītība* –** apmācība par antidopinga tematiem, lai uzlabotu prasmes tīra sporta uzvedības jomā un pieņemtu informētus lēmumus.

**Informācijas sniegšana –** precīzas, atjaunota satura, ar tīru sportu saistītas informācijas nodrošināšana.

***Izglītības* plāns –** dokuments, kas ietver situācijas novērtēšanu, *izglītojamo* grupu sarakstu, mērķus, *izglītības* aktivitātes un uzraudzības kārtību saskaņā ar 4. pantā noteikto.

***Izglītības* programma –** *parakstītāja* veikto *izglītības* aktivitāšu kopums, lai sasniegtu paredzētos mācību mērķus.

***Izglītības* vadlīnijas –** ieteikumu dokuments Pasaules antidopinga programmā, kas sniedz norādījumus par *izglītību*, un *WADA* nodrošina, ka *parakstītāji* tam var piekļūt.

***Izglītojamo* grupu saraksts –** mērķgrupu saraksts, kuru identificē sistēmas novērtēšanas procesā.

**Izpratnes veidošana –** ar tīru sportu saistītu tēmu un jautājumu izvirzīšana.

**Pedagogs –** persona, kura ir apmācīta īstenot *izglītību* un kuru *parakstītājs* ir pilnvarojis šim nolūkam.

**Profilakse –** attiecas uz iejaukšanos, ko īsteno, lai nepieļautu dopinga lietošanas gadījumus. Ir četras galvenās ar profilaksi savstarpēji saistītas stratēģijas – *izglītība*, atturēšana, noteikšana un īstenošana.

**Uz sporta pasākumu balstīta *izglītība* –** jebkura veida *izglītības* aktivitāte, kura notiek vai ir saistīta ar *sporta pasākumu*.

**Uz vērtībām balstīta *izglītība* –** tādu aktivitāšu nodrošināšana, kuras uzsver individuālu personīgo vērtību un principu attīstību. Tā rezultātā veidojas izglītojamā spēja pieņemt ētiskas rīcības lēmumus.

## 3.4. Interpretācija

**3.4.1.** *Izglītības starptautiskā standarta* oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.4.2.** Līdzīgi kā *Kodekss* *Izglītības starptautiskais standarts* ir sagatavots, pienācīgi ņemot vērā proporcionalitātes un cilvēktiesību ievērošanas principus, kā arī citus piemērojamos tiesiskos principus. To interpretē un piemēro, ņemot vērā šos aspektus.

**3.4.3.** Piezīmēs, kas sniegtas attiecībā uz vairākiem *Izglītības starptautiskā standarta* noteikumiem, ir iekļauti norādījumi par šo noteikumu interpretāciju.

**3.4.4.** Ja vien nav noteikts citādi, atsauces uz sadaļām un pantiem ir atsauces uz *Izglītības starptautiskā standarta* sadaļām un pantiem.

# OTRĀ DAĻA. *IZGLĪTĪBAS* STANDARTI

### Pārskats

*Kodeksa* 18. panta 1. punkts nosaka, ka *parakstītāji* plāno, īsteno, uzrauga un novērtē *izglītības* programmas. 4., 5. un 6. pants raksturo *parakstītāju* prasības, kuras ir saistītas ar šīm obligātajām aktivitātēm.

*Parakstītājiem*, izstrādājot *izglītības* programmas, ir jāņem vērā kultūras un sporta konteksti un izglītojamo vajadzības.

*Parakstītāji* izstrādā un iesniedz *izglītības* programmu, kura ietver šādas četras sastāvdaļas:

* **uz vērtībām balstīta *izglītība* –** tādu aktivitāšu nodrošināšana, kuras uzsver individuālu personīgo vērtību un principu attīstību. Tā rezultātā veidojas izglītojamā spēja pieņemt ētiskas rīcības lēmumus;
* **izpratnes veidošana** – ar tīru sportu saistītu tēmu un jautājumu izvirzīšana;
* **Informācijas sniegšana** – precīzas, atjaunota satura, ar tīru sportu saistītas informācijas nodrošināšana;
* **antidopinga *izglītība*** – apmācības par antidopinga tēmām īstenošana, lai veidotu kompetences par tīra sporta uzvedību un pieņemtu informētus lēmumus.

Visām sastāvdaļām *izglītības* programmā jābūt saskaņotām. Visām aktivitātēm jābūt papildinošām un ar pamatotām vērtībām, kā arī tām jāveicina un jāsargā sportiskais gars.

*Parakstītājiem* ir jāatspoguļo *izglītības* nozīme savā organizācijā un jābūt skaidram redzējumam un sasniedzamajam rezultātam, ko tie vēlas sasniegt ar *izglītības* programmu. Šim redzējumam un rezultātam ir jāsniedz informācija par *izglītības* plānā noteiktajiem mērķiem.

# 4.0. *Izglītības* programmas plānošana

*Izglītības* programmām jābūt pamatotām ar pierādījumiem, tām jāietver *izglītības* teorija un, ja iespējams, sociālo zinātņu pētījums.

## 4.1. *Izglītības* plāna izstrādāšana

**4.1.1.** *Parakstītāji* reģistrē savas *izglītības* aktivitātes ar *izglītības* plāna palīdzību. Plānu iesniedz *WADA* un citiem *parakstītājiem* pēc pieprasījuma kopā ar pārskatu/kopsavilkumu angļu vai franču valodā.

**4.1.2.** Lai izstrādātu *izglītības* plānu, *parakstītāji* veic šādas darbības – novērtē pašreizējo situāciju, izveido *izglītojamo* grupu sarakstu, nosaka skaidrus mērķus un saistītās aktivitātes un īsi raksturo uzraudzības kārtību.

## 4.2. Pašreizējās situācijas novērtēšana

Novērtēšanas procesā apsver turpmāk minēto.

**4.2.1.** Sistēmas novērtēšana – *parakstītāji* raksturo vidi, kurā tie darbojas, ieskaitot sporta sistēmu/struktūras un valsts/starptautisko kontekstu.

**4.2.2.** Mērķgrupu identifikācija – *parakstītāji* izveido potenciālās *izglītības* programmas mērķgrupas, galvenokārt *sportistus* un *sportistu atbalsta personālu*. *Parakstītāji* arī identificē citas aģentūras/organizācijas, kuras ir atbildīgas par *izglītības* nodrošināšanu vai kurām ir iespēja to nodrošināt.

**4.2.3.** Resursi – *parakstītāji* identificē cilvēku, finanšu un materiālos resursus, kas ir pieejami vai iespējami pieejami, lai atbalstītu savu *izglītības* programmu.

**4.2.4.** Pašreizējās *izglītības* aktivitātes – *parakstītāji* apraksta visas pašreizējās *izglītības* aktivitātes.

## 4.3. *Izglītojamo* grupu saraksta izveidošana

**4.3.1.** No 4. panta 2. punkta 2. apakšpunktā noteiktajām mērķgrupām *parakstītāji* nosaka prioritārās grupas, kas tiks iekļautas *izglītojamo* grupu sarakstā.

**4.3.2.** *Sportisti – parakstītāji* vērtē *sportistus*, kuriem piemēro antidopinga noteikumus iekļaušanai *izglītojamo* grupu sarakstā. *Parakstītāji* ietver vismaz tos *sportistus*, kuri ir iekļauti *pārbaudāmo sportistu reģistrā*, un *sportistus*, kuri atgriežas no soda izciešanas. *Parakstītāji* tiek īpaši mudināti nodrošināt, ka to *izglītojamo* grupu saraksts ietver plašāku *sportistu* grupu vai nodrošina loģisku pamatojumu par neiekļaušanu, kā tas ir noteikts 4. panta 3. punkta 4. apakšpunktā. Tas ir paredzēts, lai atbalstītu principu, ka *sportista* pirmajai pieredzei ar antidopingu jābūt ar *izglītības* starpniecību, nevis *dopinga kontrolē*.

**4.3.3.** *Sportista atbalsta personāls –* saskaņā ar *Kodeksa* 21. panta 2 punktu *sportistu atbalsta personālam* ir pienākums būt informētam par visām antidopinga politikas nostādnēm un noteikumiem un ievērot tos, kā arī izmantot savu ietekmi uz *sportista* vērtībām un uzvedību, kas veicina atbilstošu attieksmi pret antidopingu.

*Parakstītāji* izskata 4. panta 3. punkta 2. apakšpunktā norādīto *sportistu atbalsta personālu* iekļaušanai *izglītojamo* grupu sarakstā. *Sportistu atbalsta personālam* ar vislielāko ietekmi jāsniedz prioritāte. *Parakstītāji* savu iespēju robežas nodrošina *sportistu atbalsta personālam* pieeju nepieciešamajai informācijai, lai tas varētu izprast savas funkcijas un pienākumus un pozitīvi ietekmētu *sportistus*.

Saskaņā ar *Kodeksu* šādas grupas uzskatāmas par daļu no šī procesa: treneri, menedžeri, aģenti, komandas dalībnieki, amatpersonas, medicīnas personāls, medicīnas palīgpersonāls, vecāki vai jebkura cita *persona*, kas strādā ar *sportistu*, ārstē vai palīdz *sportistam*, kurš piedalās sporta *sacensībās* vai gatavojas tām.

**4.3.4.** Ja ir *sportisti* vai *sportistu atbalsta personāls*, kas nav iekļauts *izglītojamo* grupu sarakstā, *parakstītāji* nodrošina loģisku pamatojumu, kāpēc tie nav iekļauti un kā tas tiks turpmāk risināts.

**4.3.5.** Citas mērķgrupas –bez iepriekšminētajiem *sportistiem* un *sportistu atbalsta personāla* ir jāapsver arī citas mērķgrupas kā daļa no plānošanas procesa, tostarp, bet ne tikai:

* + - * bērni un jaunieši;
			* skolotāji;
			* universitātes pasniedzēji un studenti;
			* sporta administratori;
			* komerciālie sponsori;
			* mediju personāls;
			* citas *personas*, kuras *parakstītāji* uzskata par nepieciešamām.

**4.3.6.** *Izglītojamo* grupu saraksts – pēc mērķgrupu noteikšanas un prioritēšanas, kā arī atbilstoši līdzekļiem un nodrošināšanas spējai *parakstītāji* izvēlas tos, kuri jāietver *izglītojamo* grupu sarakstā, un dokumentē tos savā *izglītības* plānā.

## 4.4. Mērķi un aktivitātes

*Izglītības* plāns nosaka vispārējos *izglītības* programmas mērķus un norāda ar mērķgrupām saistītos specifiskos mērķus un izpildes termiņus *izglītojamo* grupu sarakstā. Visi mērķi ir izmērāmi un ar izpildes termiņiem.

## 4.5. Pārraudzība

*Izglītības* plāns ietver *izglītības* programmā paredzēto aktivitāšu uzraudzības kārtību, kas palīdz sniegt atskaites un veikt izvērtēšanu, kā arī veicina turpmāku izaugsmi.

# 5.0. *Izglītības* programmu īstenošana

**5.1.** Uz vērtībām balstītai *izglītībai* jāvērš galvenā uzmanība, jo īpaši bērniem un jauniešiem ar skolu un/vai sporta klubu programmu starpniecību un sadarbībā ar attiecīgām valsts iestādēm un citām ieinteresētajām personām.

**5.2.** *Parakstītāji* ietver šādas tēmas *izglītības* programmā, kā tas ir paredzēts arī *Kodeksa* 18. panta 2. punktā.Tēmas un saturs jāpielāgo un jāveido tā, lai tas atbilstu mērķauditorijas vajadzībām. Informācija par šīm tēmām ir publiski pieejama:

* + - ar tīru sportu saistītie principi un vērtības;
		- *sportistu*, *sportistu atbalsta personāla* un citu grupu tiesības un pienākumi saskaņā ar *Kodeksu*;
		- *stingras atbildības* princips;
		- dopinga lietošanas sekas, piemēram, ietekme uz fizisko un garīgo veselību, sociālās un ekonomiskās sekas un sankcijas;
		- antidopinga noteikumu pārkāpumi;
		- *aizliegto vielu un metožu sarakstā* iekļautās vielas un metodes;
		- ar uztura bagātinātāju lietošanu saistītie riski;
		- zāļu lietošana un *terapeitiskās lietošanas izņēmumi*;
		- *pārbaužu* procedūras, tostarp urīna un asins analīzes un *sportista bioloģiskā pase*;
		- *pārbaudāmo sportistu reģistra* prasības, tostarp informācijas sniegšana par atrašanās vietu un *ADAMS* sistēmas lietošana;
		- iespēja ziņot par aizdomām par dopingu.

**5.3.** *Izglītība* par 5. panta 2. punktā minētajām tēmām ir pilnībā jānodrošina *pārbaudāmo sportistu reģistrā* iekļautajiem.

**5.4.** *Parakstītāji* izveido sistēmu, kas nosaka mācību mērķus katrai *izglītojamo* grupu saraksta mērķgrupai. Šie mācību mērķi nosaka, ka izglītojamajam ir “jāapzinās”, “jāsaprot” un “jāspēj izpildīt” ikviena no tēmām. Kompetences un prasmes ir tas, kas izglītojamajam jāparāda ikvienā no attīstības posmiem.

**5.5.** *Parakstītāji* pielāgo *izglītības* aktivitātes atbilstoši izglītojamo veselības traucējumiem vai īpašajām vajadzībām *izglītojamo* grupu saraksta ietvaros.

**5.6.** 5. panta 5. punktu piemēro arī *izglītojamo* grupu sarakstā iekļautajiem *nepilngadīgajiem*, nodrošinot, ka *izglītības* aktivitātes ir pielāgotas viņu attīstības posmam un atbilst piemērojamām likumīgajām prasībām.

**5.7.** *Parakstītāji* izvēlas atbilstošas *izglītības* aktivitātes, lai sasniegtu *izglītības* plāna mērķus. Īstenošanas metodes var ietvert klātienes nodarbības, e-apmācību, brošūras, informatīvus pasākumus, tīmekļa vietnes utt., kā norādīts *Izglītības* vadlīnijās.

**5.8.** *Parakstītāji* nozīmē pedagogus, kuri būs atbildīgi par *izglītības* īstenošanu klātienē. Pedagogiem ir jābūt kompetentiem uz vērtībām balstītas *izglītības* jomā un par visām *Kodeksa* 18. panta 2. punktā minētajām tēmām, *Izglītības starptautisko standartu* un *Izglītības* vadlīnijām.

**5.9.** *Parakstītājiem* jāiesaista *sportisti* *izglītības* plāna attīstības plānošanā, lai nodrošinātu, ka aktivitātes ir piemērotas *sportistu* attīstības posmam. *Parakstītājiem* ir jāapsver *sportistu* iesaiste *izglītības* aktivitāšu īstenošanā, ja nepieciešams.

*[Piezīme par 5. pantu. Lai palīdzētu parakstītājiem, WADA piedāvā pilnu izglītības rīku komplektu, lai varētu uzrunāt dažādas mērķgrupas.]*

# 6.0. *Izglītības* programmu izvērtēšana

**6.1.** *Parakstītāji* izvērtē savu *izglītības* programmu katru gadu. Izvērtējumam jāsniedz informācija par nākamā gada *izglītības* plānu. Izvērtēšanas pārskatu iesniedz *WADA* pēc pieprasījuma kopā ar pārskatu/kopsavilkumu angļu vai franču valodā.

**6.2.** Izvērtēšana ir balstīta uz visu pieejamo informāciju un datiem, kas saistīti ar specifiskiem mērķiem *izglītības* plānā, un nosaka, kādā apmērā šie mērķi ir sasniegti.

**6.3.** Ja iespējams, *parakstītājiem* ir jāpiesaka līdzdalība akadēmiskajā jomā vai citās pētniecības iestādēs, lai nodrošinātu atbalstu izvērtēšanas un pētniecības nolūkiem. Lai informētu par izvērtēšanas kārtību, var izmantot arī sociālās zinātnes pētījumu.

*[Piezīme par 6. panta 3. punktu. WADA piedāvā sociālās zinātnes pētījumu pierādījumu, lai informētu gan par programmu izvērtēšanu, gan par izglītības aktivitāšu nolūku.]*

# TREŠĀ DAĻA. *PARAKSTĪTĀJU* FUNKCIJAS UN PIENĀKUMI, SADARBĪBA UN PĀRSKATATBILDĪBA

# 7.0. *Parakstītāju* funkcijas un pienākumi

## 7.1. Pārskats

**7.1.1.** *Kodeksa* 18. panta 1. punkts nosaka: “Visi *parakstītāji* savas atbildības ietvaros un savstarpēji sadarbojoties, plāno, īsteno, uzrauga, izvērtē un veicina *izglītības* programmas saskaņā ar *Izglītības starptautiskajā standartā* noteiktajām prasībām.”

Trešās daļas mērķi ir:

a) nodrošināt skaidrību par ikviena ar *izglītību* saistītā *parakstītāja* primārajiem pienākumiem;

b) noteikt, kā sadarbība var samazināt dublēšanos un palielināt centienus, lai uzlabotu *izglītības* programmu efektivitāti, un

c) apkopot *Izglītības starptautiskā standarta* prasības, saskaņā ar kurām *parakstītāji* saucami pie atbildības.

## 7.2. *Valsts antidopinga organizācijas*

**7.2.1.** Ikviena *valsts antidopinga organizācija* ir *izglītības* iestāde, jo tas ir attiecināms uz tīru sportu attiecīgajā valstī. *Valstu antidopinga organizācijas* atbalsta principu, ka *sportista* pirmajai pieredzei ar antidopingu jānotiek ar *izglītības* starpniecību, nevis *dopinga kontrolē*.

**7.2.2.** Ikviena *valsts antidopinga organizācija* izstrādā *izglītības* programmu tiem, kuri atrodas valsts pārziņā un ir tās *izglītojamo* grupu sarakstā. *Valstu antidopinga organizācijas* dokumentē *izglītības* plānu, lai parādītu, kā *izglītības* programma tiks īstenota un uzraudzīta. *Valstu antidopinga organizācijas* katru gadu izvērtē savas *izglītības* programmas.

**7.2.3.** Papildus iepriekšminētajam *valstu antidopinga organizācijām* var būt funkcija, izglītojot šādas mērķgrupas:

a) *starptautiska līmeņa sportistus* sadarbībā ar attiecīgo starptautisko federāciju;

b) jaunos *sportistus* sadarbībā ar valstu federācijām un

c) bērnus un jauniešus ar skolu un/vai sporta klubu programmu starpniecību sadarbībā ar valsts iestādēm, kas var ietvert arī uz vērtībām balstītas *izglītības* integrāciju jau esošā *izglītības* vai sporta sistēmā.

**7.2.4.** Saskaņā ar *Kodeksa* 20. panta 3. punkta 13. apakšpunktu starptautiskās federācijas pieprasa valstu federācijām īstenot *izglītību* sadarbībā ar attiecīgo *valsts antidopinga organizāciju*, kura ir iesaistīta kā vadošais partneris, un to šīs funkcijas izpildē atbalsta *valsts antidopinga organizācija*.

**7.2.5.** *Valsts antidopinga organizācijas*, kuras ir daļa no *reģionālā antidopinga organizāciju* tīkla, katru gadu iesniedz *izglītības* plānu un pārskatu/kopsavilkumu savā *reģionālajā antidopinga organizācijā*.

## 7.3. Starptautiskās federācijas

**7.3.1.** *Izglītības* programmas, kas paredzētas *starptautiska līmeņa sportistiem* saskaņā ar tajās noteiktajiem kritērijiem, atsaucoties uz *Kodeksa* 18. panta 2. punkta 3. apakšpunktu, ir starptautisko federāciju prioritāte. Ikvienai starptautiskai federācijai ir jāatbalsta princips, ka *sportista* pirmajai pieredzei ar antidopingu jānotiek ar *izglītības* starpniecību, nevis *dopinga kontrolē*.

**7.3.2.** Ikviena starptautiskā federācija izstrādā *izglītības* programmu tiem, kuri atrodas tās pārziņā un ir tās *izglītojamo* grupu sarakstā. Starptautiskās federācijas dokumentē *izglītības* plānu, lai parādītu, kā *izglītības* programma tiks īstenota un uzraudzīta. Starptautiskās federācijas izvērtē savas *izglītības* programmas katru gadu.

**7.3.3.** Starptautiskās federācijas izskata iespēju īstenot uz sporta pasākumu balstītu *izglītību starptautiskos sporta pasākumos*, kuros notiks *pārbaude* un kuros tām ir *pārbaudes* pilnvaras. Tas jādara sadarbībā ar vietējo *valsts antidopinga organizāciju* vai, ja atbilstīgi, ar *reģionālo antidopinga organizāciju*, valsts federāciju un *lielu sporta pasākumu rīkotājorganizāciju. Sportistiem* un *sportistu atbalsta personālam*, kas piedalās *starptautiskos sporta pasākumos*, jāiegūst *izglītība* pirms *sporta pasākuma* un saskaņā ar 5. pantu.

**7.3.4.** Starptautiskā federācija pieprasa valstu federācijām īstenot *izglītību* sadarbībā ar attiecīgo *valsts antidopinga organizāciju* saskaņā ar *Kodeksa* 20. panta 3. punkta 13. apakšpunktu.

*[Piezīme par 7. panta 3. punktu. Nekas neliedz starptautiskajām federācijām izglītot sportistus, kas nav starptautiska līmeņa sportisti, un šiem sportistiem piesaistīto atbalsta personālu. Starptautiskajām federācijām ir pienākums norādīt, ka uz sporta pasākumu balstītas izglītības programmas, kuras to vārdā īsteno citi parakstītāji, valstu federācijas vai trešās personas, tiek īstenotas saskaņā ar Izglītības starptautiskajā standartā noteiktajām prasībām.]*

## 7.4. *Lielu sporta pasākumu rīkotājorganizācijas*

**7.4.1.** *Lielu sporta pasākumu rīkotājorganizācijas* nodrošina *izglītības* aktivitāšu sniegšanu *sporta pasākumos*, kas ir to tiešā pakļautībā saskaņā ar *Kodeksa* 20. panta 6. punkta 8. apakšpunktu. Uz sporta pasākumu balstītai *izglītībai* ir iespēja sasniegt un pozitīvi ietekmēt plašas auditorijas, tostarp sabiedrību un medijus.

**7.4.2.** *Lielu sporta pasākumu rīkotājorganizācijas* apsver uz sporta pasākumu balstītu *izglītību* visos sporta pasākumos, kuros notiek *pārbaude* un kur tām ir *pārbaudes* tiesības. *Sportistiem* un *sportistu atbalsta personālam*, kas sacenšas un piedalās savos *sporta pasākumos*, jāiegūst *izglītība* pirms *sporta pasākuma*. Tas jādara sadarbībā ar komiteju, kas lokāli organizē pasākumu, *valsts antidopinga organizāciju* un attiecīgo starptautisko un valsts federāciju.

## 7.5. *Valstu olimpiskās komitejas*/valstu paraolimpiskās komitejas

**7.5.1.** Saskaņā ar *Kodeksa* 20. panta 4. punkta 6. apakšpunktu, ja *valsts antidopinga organizācija* nepastāv*, valsts olimpiskā komiteja* (vai, ja atbilstīgi, valsts paraolimpiskā komiteja) ir atbildīga par *izglītību* savā valstī, kā noteikts 7. panta 2. punktā.

**7.5.2.** Ja *valsts antidopinga organizācija* pastāv, *valsts olimpiskā komiteja* (vai, ja atbilstīgi, valsts paraolimpiskā komiteja) sadarbojas ar savu *valsts antidopinga organizāciju*, lai nodrošinātu, ka dalībai olimpiskajās/paraolimpiskajās spēlēs (vai jebkurā *sporta pasākumā*, kurā piedalās vai kuru organizē *valsts olimpiskā komiteja* vai, ja atbilstīgi, valsts paraolimpiskā komiteja) izvēlētie *sportisti* un *sportistu atbalsta personāls* saņem *izglītību* pirms *sporta pasākuma*, kas ir saskaņā ar 5. pantu.

**7.5.3.** *Valsts olimpiskā komiteja* (vai, ja atbilstīgi, valsts paraolimpiskā komiteja) pieprasa valstu federācijām īstenot *izglītību* saskaņā ar attiecīgo *valsts antidopinga organizāciju*, kas ir saskaņā ar *Kodeksa* 20. panta 4. punkta 12. apakšpunktu.

## 7.6. *Reģionālas antidopinga organizācijas*

**7.6.1.** *Reģionālās antidopinga organizācijas* atbalsta savas dalībvalstis, lai īstenotu *izglītības* programmas, un veicina *izglītību*, kas ir saskaņā ar *Kodeksa* 21. panta 4. punkta 7. apakšpunktu.

**7.6.2.** *Reģionālās antidopinga organizācijas* sadarbojas ar *valsts antidopinga organizācijām*, valdībām un *valstu olimpiskajām komitejām* (vai, ja atbilstīgi, valsts paraolimpiskajām komitejām) savos reģionos, lai nodrošinātu atbalstu *izglītības* programmu saskaņošanā un īstenošanā.

**7.6.3.** *Reģionālajām antidopinga organizācijām* ir jābūt kā *izglītības* zināšanu centram attiecīgajā reģionā, kur tiek apkopots viss attiecīgais saturs un ar *valsts antidopinga organizācijas izglītības* programmu saistītais materiāls, un tas visiem ir jādara pieejams.

## 7.7. Pasaules Antidopinga aģentūra (*WADA*)

**7.7.1.** *WADA* atbalsta ieinteresētās personas, lai izstrādātu un īstenotu *izglītības* programmas saskaņā ar *Izglītības starptautisko standartu*.

**7.7.2.** *WADA* nodrošina *izglītības* materiālus, kurus tieši var lietot *parakstītāji* vai jebkura cita *persona*.

**7.7.3.** *WADA* ir atbildīga, ka *parakstītāji* nodrošina atbilstību *Izglītības* *starptautiskajam* *standartam* un *Kodeksam*, izmantojot *Kodeksa* ievērošanas procesu un saskaņā ar *Kodeksa* ievērošanas *starptautisko standartu*.

# 8.0. Sadarbība ar citiem *parakstītājiem* un to atzīšana

**8.1.** *Parakstītāji* saskaņo *izglītības* centienus, lai samazinātu dublēšanos un palielinātu *izglītības* programmu efektivitāti.Jo īpaši:

a) *parakstītāji* konsultējas ar citiem attiecīgajiem *parakstītājiem*, plānojot *izglītības* aktivitātes;

b) *parakstītāji* iepriekš piekrīt funkcijām un pienākumiem attiecībā uz *izglītību*, kas ir uz sporta pasākumiem balstīta, ja atbilstīgi. Tas jādara saskaņā ar 7. pantā noteiktajām funkcijām un pienākumiem;

c) *parakstītāji* dalās ar *izglītības* plāniem vai pārskatu/kopsavilkumu ar citiem attiecīgajiem *parakstītājiem* pēc pieprasījuma.

**8.2. *Izglītības* programmu atzīšana**

**8.2.1.** *Parakstītāji* atzīst citu *parakstītāju* īstenotās *izglītības* programmas, un šādu programmu īstenošanu var atzīt iepriekšminētās programmas pedagogi (kas iekļauti *izglītojamo* grupu sarakstā), ja programma ir īstenota saskaņā ar 5. pantu.Ja programma tiek atzīta, tas ir nepārprotami jāpaziņo citiem attiecīgajiem *parakstītājiem* un *izglītojamo* grupu sarakstam. Šim procesam jāatvieglo *sportistu* un *sportistu atbalsta personāla* slogs un jāsamazina *izglītības* dublēšanās. Tas var arī palīdzēt *parakstītājiem* efektīvāk prioritizēt centienus un koncentrēties uz nepietiekami apkalpotām mērķgrupām.

# 9.0. Pārskatatbildība

**9.1. *Parakstītāji* ir atbildīgi par pārskatu sagatavošanu attiecībā uz turpmāk norādīto:**

a) dokumentēts *izglītības* plāns, kas ietver:

i. pašreizējās situācijas novērtēšanu;

ii. *izglītojamo* grupu saraksta izveidošanu (ieskaitot racionālo pamatu par neiekļautajiem *sportistiem un sportistu atbalsta personālu* un kā tas tiks risināts turpmāk);

iii. mērķi un saistītās aktivitātes, un

iv. uzraudzības kārtība;

b) *izglītības* programmas gadskārtējās izvērtēšanas veikšanu, tostarp visu *izglītības* plānā noteikto mērķu statusa pārskatu;

c) *Kodeksa* ievērošanas procesu un ar to saistītās sekas saskaņā ar *parakstītāju* noteikto *Kodeksa* ievērošanas *starptautisko standartu*.